МОТИВИ

към проекта на Правилник за изменение и допълнение

на Правилника за устройството и дейността на
Висшето военновъздушно училище „Георги Бенковски“

В изпълнение на Плана за развитие на въоръжените сили на Република България до 2026 г., Висшето военновъздушно училище „Георги Бенковски“ (ВВВУ „Г. Бенковски“) преминава по ново длъжностно разписание, считано от 01.07.2024 г. С предстоящите организационно-щатни промени се предвижда, функционалните задължения на длъжността „Заместник-началник на ВВВУ „Г. Бенковски“ по професионалното обучение и международното сътрудничество“ да бъдат възложени за изпълнение от заемащия новата длъжност „Заместник-началник на ВВВУ „Г. Бенковски“. Съгласно длъжностната характеристика на новата длъжност, заместник-началникът на ВВВУ „Г. Бенковски“ е първи заместник на началника на училището и е пряк началник на целия личен състав на ВВВУ „Г. Бенковски“, като останалите функционални задължения на предходната длъжност се запазват.

Предстоящите структурни промени във ВВВУ „Г. Бенковски“ налагат необходимостта от извършване и на съответни изменения в Правилника за устройството и дейността на училището. По тази причина, в проекта на Правилник за изменение и допълнение на Правилника за устройството и дейността на ВВВУ „Г. Бенковски“ длъжността „Заместник-началник на ВВВУ „Г. Бенковски“ по професионалното обучение и международното сътрудничество“ се заличава и се разкрива нова длъжност „Заместник-началник на ВВВУ „Г. Бенковски“.

